**განმარტებითი ბარათი**

**საქართველოს კანონის პროექტზე**

**„საქართველოს 2023 წლის სახელმწიფო ბიუჯეტის შესახებ“**

**საქართველოს კანონში ცვლილების შეტანის თაობაზე“**

**ა) ზოგადი ინფორმაცია კანონპროექტის შესახებ:**

**ა.ა) კანონპროექტის მიღების მიზეზი:**

**ა.ა.ა) პრობლემა რომლის გადაჭრასაც მიზნად ისახავს კანონპროექტი:**

ბოლო ორი წლის განმავლობაში საქართველოს ეკონომიკაში პროგნოზირებულთან შედარებით გაცილებით მაღალი ეკონომიკური ტენდენციები იყო. როგორც 2021 წელს, ასევე 2022 წელს ეკონომოკური პარამეტრები ზრდის მიმართულებით დაკორექტირდა და ორივე წელს რეალურმა ეკონომიკურმა ზრდამ ორნიშნა მაჩვენებელს მიაღწია.

2021 წელს რეალურმა ეკონომიკურმა ზრდამ თავდაპირველად პროგნოზირებული 4,3%-ის ნაცვლად 10,5%, ხოლო 2022 წლისთვის პროგნოზირებული 6,0%-ის ნაცვლად 10,1% შეადგინა. ორი წლის განმავლობაში ორნიშნა ეკონომიკური ზრდის შედეგად ნომინალური მთლიანი შიდა პროდუქტი 2020 წელს არსებული 49,3 მილიარდი ლარიდან 2022 წლის ბოლოსთვის გაიზარდა 71,8 მილიარდ ლარამდე.

მაღალმა ეკონომიკურმა მაჩვენებლებმა, პრიორიტეტული მიმართულებების დაფინანსების ზრდის მიუხედავად, შესაძლებელი გახადა განხორციელებულიყო მნიშნვნელოვანი ფისკალური კონსოლიდაცია და შედეგად შემცირებულიყო მთავრობის ვალის მაჩვენებელი, კერძოდ 2022 წლის ბოლოსთვის ბიუჯეტის დეფიციტის მაჩვენებელი 2020 წელს არსებული მშპ-ს 9,3%-დან შემცირდა მშპ-ს 3,1%-მდე, ხოლო მთავრობის ვალის მაჩვენებელი 2020 წლის 60,2%-ის ნაცვლად 39,8%-მდე.

მსგავსი ფისკალური კონსოლიდაციის შემდგომ, 2023 წლის ბიუჯეტის დაგეგმვისას დაფინანსების ზრდა განხორციელდა თითქმის ყველა მიმართულებით, მათ შორის:

* თავდაცვისა და უსაფრთხოების მიმართულებით დაფინანსება გაიზრდა 350,0 მლნ ლარზე მეტით, რომლის ფარგლებში ერთ-ერთი მნიშვნელოვანი გადაწყვეტილება იყო პოლიციელების და ჯარისკაცების ხელფასების 20%-იანი ზრდა;
* სოციალური დაცვისა და ჯანდაცვის მიმართულებით დაფინანსება გაიზარდა 620,0 მლნ ლარზე მეტით, რომლის ფარგლებში განხორციელდა როგორც პენსიების, ასევე ბავშვთა სოციალური დახმარებების ზრდა;
* განათლების დაფინანსება გაიზარდა 550,0 მლნ ლარზე მეტით და შესაძლებელი გახდა როგორც მასწავლებელთა ხელფასების ზრდა, ასევე საჯარო სკოლებისა და საბავშვო ბაღების მშენებლობა-რეაბილიტაციის მაშტაბური პროექტების დაწყება;
* ეკონომიკურის ზრდის ხელშეწყობის მიზნით 2023 წლის ბიუჯეტში, სხვადასხვა მიმართულებებით ჯამურად 6,0 მილიარდ ლარზე მეტი იქნა გათვალისწინებული;
* საჯარო სექტორში კვალიფიციური კადრების შენარჩუნების მიზნით განხორციელდა ხელფასების 10%-იანი ზრდა და ამავდროულად საკანონმდებლო დონეზე დარეგულირდა მომდევნო პერიოდში საჯარო მოხელეების ხელფასების განსაზღვრის საკითხი.

ზემოაღნიშნული მნიშნველოვანი ზრდების მიუხედავად, 2023 წლის განვლილ პერიოდში რიგი მიმართულებებით გამოიკვეთა დამატებითი დაფინანსების საჭიროება, რომელთა დაფინანსება მიზანშეწონილია განხორციელდეს მიმდინარე წელს დაგეგმილთან შედარებით დამატებით მიღებული შემოსავლების ხარჯზე.

2023 წლის ბიუჯეტი დაიგეგმა 5%-იანი რეალური ეკონომიკური ზრდის პროგნოზით, რომლის ფარგლებშიც საგადასახადო შემოსავლების გეგმამ 18,9 მილიარდი ლარი შეადგინა, ხოლო ბიუჯეტის დეფიციტი განისაზღვრა მშპ-ს 2,8%-ის ოდენობით.

წლის პირველ ნახევარში ეკონომიკური ტენდენციები კვლავ პროგნოზირებულზე მაღალი იყო, კერძოდ:

* ექპორტის მოცულობა წინა წლის 6 თვესთან შედარებით 19,3%-ით გაიზარდა და 3,1 მლრდ დოლარი შეადგინა;
* ტურიზმიდან მიღებული შემოსავლები 57,9%-ით გაიზარდა და 1,8 მლრდ დოლარს გადააჭარბა, რაც 23,9%-ით აღემატება 2019 წლის (პანდემიამდე პერიოდის) პირველი ნახევრის მაჩვენებელს;
* პირდაპირი უცხოური ინვესტიციები 10%-ზე მეტად გაიზარდა და 1,1 მლრდ დოლარი შეადგინა;

ზემოაღნიშნული და სხვა დადებითი მაჩვენებლების შედეგად 2023 წლის პირველ ნახევარში საქართველოს რეალურმა ეკონომიკურმა ზრდამ 7,6% შეადგინა.

წლის მეორე ნახევარში ეკონომიკური ზრდის პროგნოზი კვლავ კონსერვატიულად იგეგმება და ჯამში 2023 წელს ეკონომიკური ზრდის განახლებული პროგნოზი 6,5%-ს შეადგენს, ნაცვლად მანამდე არსებული 5%-ისა.

დაგეგმილზე მაღალი ეკონომიკური ზრდის ხარჯზე 500,0 მლნ ლარზე მეტით იზრდება ნაერთი ბიუჯეტის საგადასახადო შემოსავლები, რაც შესაძლებლობას იძლევა დაფინანსდეს მიმდინარე წელს დამატებით გამოკვეთილი საჭიროებები და ამავდროულად შემცირდეს 2023 წლისთვის დაგეგმილი ვალის აღების მაჩვენებლები.

**ა.ა.ბ) არსებული პრობლემის გადასაჭრელად კანონის მიღების აუცილებლობა:**

ნორმატიულ აქტში ცვლილების (ცვლილების (ცვლილებების) ან/და დამატების (დამატებების) შეტანა ხდება მხოლოდ იმავე სახის ნორმატიული აქტით, შესაბამისად „საქართველოს 2023 წლის სახელმწიფო ბიუჯეტის შესახებ“ საქართველოს კანონში ცვლილება უნდა განხორციელდეს კანონით.

**ა.ბ) კანონპროექტის მოსალოდნელი შედეგი:**

2023 წლის სახელმწიფო ბიუჯეტის შემოსულობებისა და გადასახდელების დაზუსტება.

**ა.გ) კანონპროექტის ძირითადი არსი:**

„საქართველოს საბიუჯეტო კოდექსის“ მე-40 მუხლის შესაბამისად, საქართველოს სახელმწიფო ბიუჯეტის შემოსულობებისა და გადასახდელების დაზუსტება.

# **ძირითადი მაკროეკონომიკური და ფისკალური მაჩვენებლები**

განახლებული მაკროეკონომიკური პარამეტრების მიხედვით:

* 2023 წლის რეალური ეკონომიკური ზრდის პროგნოზი იზრდება და განისაზღვრება 6,5%-ის ოდენობით;
* მთლიანი შიდა პროდუქტის დეფლატორის პროგნოზი მცირდება და განისაზღვრება 3,1%-ის ოდენობით;
* ასევე შემცირებულია ინფლაციის საპროგნოზო მაჩვენებელი და 2,6%-ს შეადgენს;
* ნომინალური მთლიანი შიდა პროდუქტის მოცულობა განისაზღვრება 78,8 მლრდ ლარის ოდენობით;
* ნაერთი ბიუჯეტის საგადასახადო შემოსავლები განისაზღვრება 19,4 მლრდ ლარის ოდენობით.

„ეკონომიკური თავისუფლების შესახებ“ საქართველოს ორგანული კანონით განსაზღვრულ პარამეტრებთან მიმართებაში გასათვალისწინებელია, რომ:

* დეფიციტი - 2023 წელს სახელმწიფოს ერთიანი ბიუჯეტის უარყოფითი მთლიანი სალდო შეადგენს 2 346,0 მლნ ლარს, რაც პროგნოზირებული მთლიანი შიდა პროდუქტის (მშპ-ის) 3%-ია. ამასთან, საერთაშორისო სავალუტო ფონდთან არსებული პროგრამის ფარგლებში განსაზღვრული მეთოდოლოგიის შესაბამისად გაანგარიშებული ნაერთი ბიუჯეტის დეფიციტი შეადგენს 2 200,0 მლნ ლარს, რაც მშპ-ს 2,8%-ია.
* 2023 წლის ბოლოსთვის მოსალოდნელი საქართველოს მთავრობის ვალის საპროგნოზო ზღვრული მოცულობა მშპ-ის 38,4%-ია, ხოლო საჯარო და კერძო თანამშრომლობის პროექტების ფარგლებში აღებული ვალდებულებების მიმდინარე ღირებულება (2022 წლის 31 დეკემბრის მდგომარეობით), საორიენტაციო შეფასებით მშპ-ის 0.1%-ია და ჯამში შეადგენს მშპ-ს 38,5%-ს.

# **ნაერთი ბიუჯეტის შემოსულობები**

ნაერთი ბიუჯეტის შემოსავლების გეგმიური მაჩვენებელი იზრდება 835,0 მლნ ლარით და განისაზღვრება 21 640,0 მლნ ლარის ოდენობით, მათ შორის:

* საგადასახადო შემოსავლები ჯამში იზრდება 520,0 მლნ ლარით და 19 410,0 მლნ ლარს შეადგენს. გადასახადების გაზრდილი მაჩვენებლიდან 420,0 მლნ ლარი მიიმართება სახელმწიფო ბიუჯეტში, ხოლო 100,0 მლნ ლარი ავტონომიური რესპუბლიკების რესპუბლიკურ და მუნიციპალიტეტების ბიუჯეტებში;
* გრანტები და სხვა შემოსავლები ჯამურად შეადგენს 2 230 მლნ ლარს (იზრდება 315,0 მლნ ლარით);

არაფინანსური აქტივების კლების (პრივატიზაცია) მაჩვენებელი უცვლელია და 350,0 მლნ ლარს შეადგენს;

ფინანსური აქტივების კლების (სესხების დაბრუნება) 420,0 მლნ ლარს შეადგენს;

ვალდებულებების ზრდის მაჩვენებელი მცირდება 363,0 მლნ ლარით და 3 281,4 მლნ ლარს შეადგენს;

ზემოაღნიშნული მაჩვენებლების გათვალისწინებით ნაერთი ბიუჯეტის ჯამური შემოსულობები შეადგენს 25 691,4 მლნ ლარს.

# **სახელმწიფო ბიუჯეტის შემოსულობები**

წარმოდგენილი პროექტის მიხედვით საქართველოს 2023 წლის სახელმწიფო ბიუჯეტის შემოსულობების ჯამური მაჩვენებელი იზრდება 256,7 მლნ ლარით და შეადგენს 22 170,9 მლნ ლარს, მათ შორის:

* **შემოსავლები - 18 239,9 მლნ ლარი** (დამტკიცებულ გეგმასთან შედარებით გაზრდილია 620,0 მლნ ლარით);
  + **საგადასახადო შემოსავლები** შეადგენს 16 710,4 მლნ ლარს, რაც დამტკიცებულ გეგმასთან მიმართებაში გაზრდილია 420,0 მლნ ლარით, მათ შორის:
    - **საშემოსავლო გადასახადის** საპროგნოზო მაჩვენებელი განისაზღვრება 5 486,4 მლნ ლარით (იზრდება 346,4 მლნ ლარით). ზრდა გარდა დაგეგმილთან შედარებით მაღალი ეკონომიკური ზრდისა, გამოწვეულია იმ გარემოებით, რომ ქვეყანაში ხელფასების ზრდის მაჩვენებელმა გადააჭარბა ეკონომიკური ზრდის მაჩვენებელს;
    - **მოგების გადასახადის** საპროგნოზო მაჩვენებელი განისაზღვრა 2 000,0 მლნ ლარით (გეგმა უცვლელია);
    - **დამატებული ღირებულების გადასახადის** საპროგნოზო მაჩვენებელი განისაზღვრა 6 804,0 მლნ ლარით (იზრდება 133,7 მლნ ლარით). ზრდა ძირითადად გამოწვეულია დაგეგმილზე მაღალი ეკონომიკურ აქტივობით;
    - **აქციზის** საპროგნოზო მაჩვენებელი განისაზღვრა 2 220.0 მლნ ლარის ოდენობით (იზრდება 120.0 მლნ ლარით). ზრდა ძირითადად გამოწვეულია აქციზური პროდუქტის მოხმარების ზრდით;
    - **იმპორტის** გადასახადის საპროგნოზო მაჩვენებელი განისაზღვრა 150.0 მლნ ლარით (იზრდება 20.0 მლნ ლარით). ზრდა გამოწვეულია პროგნოზირებულთან შედარებით იმპორტის მეტი ზრდით;
    - **სხვა გადასახადების** საპროგნოზო მაჩვენებელი განისაზღვრა 50.0 მლნ ლარის ოდენობით (მცირდება 200,0 მლნ ლარით). შემცირება დაკავშირებულია საგადასახადო ზედმეტობის დაბრუნების მაღალი მაჩვენებლით;
  + **სხვა შემოსავლების** პროგნოზი იზრდება 200,0 მლნ ლარით და განისაზღვრება 1 250.0 მლნ ლარის ოდენობით. ზრდაში ასახულია:
    - 113,5 მლნ ლარი - დივიდენდების ზრდა (ეროვნული ბანკის მოგება);
    - 40,0 - ტრანსფერები, რომლებიც სხვაგან არ არის კლასიფიცირებული;
    - 20,5 მლნ ლარი - საპროცენტო შემოსავლის სახით;
    - 20,0 მლნ ლარი - სანქციები (ჯარიმები და საურავები);
    - 6,0 მლნ ლარი - სანებართვო მოსაკრებელი.
  + **გრანტების** სახით დაგეგმილი მაჩვენებლები უცვლელია და განისაზღვრება 279,6 მლნ ლარის ოდენობით;
* **არაფინანსური აქტივების კლების** (პრივატიზაცია) სახით მისაღები თანხების გეგმა უცვლელია და შეადგენს 200.0 მლნ ლარს;
* **ფინანსური აქტივების კლების** (სესხების დაბრუნება)მაჩვენებელი ასევე უცვლელია და შეადგენს 450,0 მლნ ლარს;
* **ვალდებულებების ზრდის** სახით მისაღები სახსრები მცირდება 363,3 მლნ ლარით და განისაზღვრება 3 281,0 მლნ ლარის ოდენობით, მათ შორის:
  + საშინაო ფასიანი ქაღალდების წმინდა გამოშვების მაჩვენებელი არ იცვლება და განსაზღვრულია 1 400,0 მლნ ლარით;
  + საინვესტიციო კრედიტების მაჩვენებელი მცირდება 253,0 მლნ ლარით და შეადგენს 1 591,0 მლნ ლარს;
  + საბიუჯეტო დახმარების სახით მისაღები კრედიტების მაჩვენებელი მცირდება 110,0 მლნ ლარით და შეადგენს 290,0 მლნ ლარს.

# **სახელმწიფო ბიუჯეტის გადასახდელები (ასიგნებები)**

წარმოდგენილი ცვლილებით სახელწიფო ბიუჯეტის ასიგნებები ჯამურად შეადგენს 22 311,3 მლნ ლარს, რაც დამტკიცებული გეგმასთან შედარებით გაზრდილია 431,2 მლნ ლარით.

საბიუჯეტო ასიგნებების ცვლილებები დაგეგმილია შემდეგი მიმართულებებით:

**საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს ასიგნებები** იზრდება 250,0 მლნ ლარით და განისაზღვრა 7 108,4 მლნ ლარით. დამატებითი თანხა გათვალისწინებულია:

* 75,0 მლნ ლარი მიიმართება პენსიებისა და კომპენსაციების დასაფინანსებლად. აღსანიშნავია, რომ ბიუჯეტის დაგეგმვის პერიოდში პენსიის ბენეფიციართა რაოდენობა შეადგენდა 806 ათასამდე ბენეფიციარს და წინა წლების მსგავსად გაანგარიშება გაკეთებული იყო ბენეფიციართა რაოდენობის 15 ათასით ზრდაზე. თუმცა, აგვისტოს მდგომარეობით ბენეფიციართა ზრდამ უკვე გადააჭარბა 20 ათასს და შესაბამისად, წლის ბოლომდე პენსიების შეუფერხებლად დასაფინანსებლად გამოიყოფა დამატებითი ასიგნებები;
* 30,0 მლნ ლარი მიიმართება მიზნობრივი სოციალური ჯგუფების დახმარებების დასაფინანსებლად;
* 8,0 მლნ ლარი მიიმართება მაღალმთიან დასახლებებში მცხოვრები მოქალაქეების კანონით განსაზღვრული დანამატის დასაფინანსებლად;
* 17,0 მლნ ლარი მიიმართება საზოგადოებრივ სამუშაოებზე დასაქმებულთა ხელფასების დასაფინანსებლად;
* 120,0 მლნ დამატებით გამოყოფილია ჯანდაცვის პროგრამების დასაფინანსებლად, მათ შორის გათვალისწინებულია ახალი პროგრამის ფარგლებში ონკოლოგიური დაავადებების მქონე ბავშვების მკურნალობის საზღვარგარეთ დაფინანსების ხარჯებიც.

**საქართველოს განათლებისა და მეცნიერების სამინისტროს დაფინანსება** იზრდება 47,0 მლნ ლარით და შეადგენს 2 077,8 მლნ ლარს. ასიგნებების ზრდა გათვალისწინებულია:

* 34,8 მლნ ლარით იზრდება საჯარო სკოლების მშენებლობა-რეაბილიტაციის პროგრამის დაფინანსება;
* 10,5 მლნ ლარით იზრდება მოსწავლეების ტრანსპორტირების ხარჯები;
* სხვა მიმართულებებით ასიგნებების გადანაწილებასთან ერთად დაფინანსება გაზრდილია 1,7 მლნ ლარით;

**საქართველოს კულტურის, სპორტისა და ახალგაზრდობის სამინისტროს** დაფინანსება იზრდება 34,0 მლნ ლარით და განისაზღვრება 465,2 მლნ ლარით. დამატებითი თანხიდან 27,5 მლნ ლარი გათვალისწინებულია მიღწეული შედეგების მიხედვით სპორტსმენთათვის დაწესებული ჯილდოების ანაზღაურებისთვის, ხოლო 6,5 მლნ ლარი - რაგბსა და კალათბურთში მსოფლიო ჩემპიონატებზე საქართველოს ეროვნული ნაკრები გუნდების მონაწილეობასთან დაკავშირებული ხარჯების დაფინანსებასთან;

**საქართველოს ეკონომიკისა და მდგრადი განვითარების სამინისტროს** ასიგნებები იზრდება 23,0 მლნ ლარით და განისაღვრება 581,2 მლნ ლარის ოდენობით. დამატებული თანხიდან 20,0 მლნ ლარი გათვალისწინებული ანაკლიის პორტისთვის საჭირო წყლის ნაგებობის მშენებლობის დაწყებისთვის, ხოლო 3,0 მლნ ლარი მიიმართება ინოვაციებისა და ტექნოლოგიების სააგენტოს ინფრასტრუქტურის გასაუმჯობესებლად;

**საქართველოს რეგიონული განვითარებისა და ინფრასტრუქტურის სამინისტროს** ასიგნებების ფარგლებში ძირითადად ხორციელდება პროექტებს შორის თანხების გადანაწილება და დამატებით სტიქიური მოვლენების სალიკვიდაციო სამუშაოების დასაფინანსებლად გამოიყოფა 20,0 მლნ ლარი. აღნიშნული თანხა მიიმართება რაჭასა და გურიაში მომხდარი სტიქიური მოვლენების შედეგების სალიკვიდაციო სამუშაოების ნაწილობრივ დაფინანსებისთვის.

ჯამში სამინისტროს ასიგნებები განისაზღვრება 3 350,9 მლნ ლარის ოდენობით.

**საქართველოს შინაგან საქმეთა სამინისტროს** ასიგნებები იზრდება 40,0 მლნ ლარით და განისაზღვრება 1 146,0 მლნ ლარის ოდენობით. წარმოდგენილი პროექტით, სამინისტროს რიცხოვნობა იზრდება 685 ერთეულით - საზოგადოებრივი წესრიგისა და უსაფრთხოების გაძლიერების მიზნით, იზრდება პატრულ-ინსპექტორების, ტურისტული უსაფრთხოების ინსპექტორების, ასევე დეტექტივების და გამომძიებლების რაოდენობა. გარდა ამისა, აჭარის ავტონომიური რესპუბლიკის პოლიციის დეპარტამენტში მართლწესრიგის ინსტიტუტის დანერგვის მიზნით, იზრდება მართლწესრიგის ოფიცრების, გამომძიებლების და დეტექტივების რაოდენობა. შესაბამისად:

* 20 მლნ ლარი მიიმართება სამინისტროს მიმდინარე ხარჯების დასაფინანსებლად საშტატო რიცხოვნობის ზრდიდან გამომდინარე, შესაბამისი უნიფორმითა და აღჭურვილობით, ასევე, სამინისტროს სისტემის თანამშრომელთა სპეციალური საშუალებების შეძენისთვის საჭირო ხარჯების დასაფინანსებლად;
* დამატებით 20 მლნ ლარი მიიმართება თანამედროვე ტექნოლოგიების გამოყენებით სასერვერო ინფრასტრუქტურის განახლებაზე, ასევე, სარეზერვო სასერვერო ინფრასტრუქტურის მოწყობაზე, რომელიც შესაძლებლობას იძლევა საჭიროების შემთხვევაში სრულად უზრუნველყოს სერვისების უწყვეტობა.

**საქართველოს თავდაცვის სამინისტროს,** თავდაცვის შესაძლებლობების განვითარების პროგრამის ფარგლებში მიმდინარე წლის ბოლომდე საჭირო შესყიდვების სრულყოფილად დასაფინანსებლად დამატებით გამოეყოფა 10,0 მლნ ლარი და სამინისტროს დაფინანსება შეადგენს 1 270,0 მლნ ლარს;

**ცენტრალური საარჩევნო კომისიის** დაფინანსება იზრდება 21,2 მლნ ლარის ოდენობით, რაც დაკავშირებულია 2024 წელს საპარლამენტო არჩევნების ელექტრონულად ჩატარებისთვის საჭირო აპარატურისა და მომსახურების ხარჯების ნაწილობრივ დაფინანსებისთან;

**სახალხო დამცველის აპარატს,** ახალი შენობის მშენებლობის ხარჯების დასაფინანსებლად, დამატებით გამოეყოფა 2,5 მლნ ლარი;

**პერსონალურ მონაცემებთა დაცვის სამსახურს** მიმდინარე ხარჯების დაფინანსებისთვის დამატებით გამოეყოფა 500,0 ათასი ლარი;

**საქართველოს გარემოს დაცვისა და სოფლის მეურნეობის სამინისტროს და საქართველოს იუსტიციის სამინისტროს ასიგნებებში ემატება პროგრამული კოდები კრედიტის და თანადაფინანსების ნაწილში,** მიმდინარე წლის 31 მარტს ხელმოწერილი საქართველოსა და რეკონსტრუქციისა და განვითარების საერთაშორისო ბანკს (IBRD) შორის სასესხო შეთანხმების (N9504-GE - საქართველოს მდგრადი სოფლის მეურნეობის, ირიგაციისა და მიწის პროექტი) პროექტის ფარგლებში და გათვალისწინებულია მიმდინარე წელს მოსალოდნელი დაფინანსება. კერძოდ:

* საქართველოს გარემოს დაცვისა და სოფლის მეურნეობის სამინისტროს ემატება ქვეპროგრამა - საქართველოს მდგრადი სოფლის მეურნეობის, ირიგაციისა და მიწის პროექტი (WB) (პროგრამული კოდი 31 06 04); ქვეპროგრამისთვის გათვალისწინებულია 100,0 ათასი ლარი კრედიტის ნაწილში;
* საქართველოს იუსტიციის სამინისტროს ემატება პროგრამა - საქართველოს მდგრადი სოფლის მეურნეობის, ირიგაციისა და მიწის პროექტი (საჯარო რეესტრის ეროვნული სააგენტოს კომპონენტი) (WB) (პროგრამული კოდი 26 10), სადაც გათვალისწინებულია ჯამში 431,0 ათასი ლარი და თანაბრად გადანაწილებულია თანადაფინანსების და კრედიტის ნაწილში;

პროექტის მიზანია მიწის ადმინისტრირების სერვისების გაძლიერება და ციფრული მმართველობის ინფრასტრუქტურის მოწყობა, ასევე კლიმატის ცვლილებების მიმართ მდგრადი დაგეგმვისთვის, სარწყავი და სადრენაჟე მომსახურების და სასოფლო-სამეურნეო წარმოების გაუმჯობესება, ეროვნული ირიგაციის და მიწის მართვის ინსტიტუციური შესაძლებლობების გაძლიერება, საირიგაციო და სადრენაჟე სქემების რეაბილიტაცია და მოდერნიზაცია.

**საერთო-სახელმწიფოებრივი მნიშვნელობის გადასახდელების ფარგლებში:**

* დაგროვებითი საპენსიო სქემის თანადაფინანსების ფარგლებში, სახელმწიფო მიერ აღებული ვალდებულებების დასაფინანსებლად დამატებით გამოიყოფა 65,0 მლნ ლარი. აღსანიშნავია, რომ საპენსიო სქემის ფარგლებში სახელმწიფოს მიერ დასაფინანსებელი თანხის მოცულობა დაკავშირებულია ქვეყანაში გაცემულ ხელფასებთან. როგორც ზემოთაა აღნიშნული, მიმდინარე წელს დასაქმებულთა ანაზღაურება მოსალოდნელთან შედარებით მეტად გაიზარდა და შესაბამისად საპენსიო სქემის დასაფინანსებლად საჭიროა დამატებითი თანხის გამოყოფა;
* საქართველოს მთავრობის სარეზერვო ფონდის მოცულობა იზრდება 40,0 მლნ ლარით. აღსანიშნავია, რომ დღეის მდგომარეობით სარეზერვო ფონდისთვის გათვალისწინებული თანხა თითქმის ამოწურულია (მნიშვნელოვანი თანხები მიიმართა შუალედური არჩევნების ხარჯების დასაფინანსებლად), ხოლო წლის ბოლომდე დარჩენილ პერიოდში საჭირო იქნება დამატებითი თანხები, მათ შორის სტიქიით დაზარალებულთა სხვადასხვა კომპენსაციების დასაფინანსებლად;
* საგარეო ვალდებულებების დაფარვისთვის გამოყოფილი თანხები მცირდება 100,0 მლნ ლარით, რაც გამოწვეულია გაცვლითი კურსის სხვაობით მიღებულ ეკონომიასთან;
* დონორების მიერ დაფინანსებული საერთო-სახელმწიფოებრივი მნიშვნელობის გადასახდელების ფარგლებში გამოყოფილი ასიგნებები მცირდება 139,6 მლნ ლარით, რაც დაკავშირებული რიგი პროექტების გაუქმებასთან და თანხების ჩამორიცხვის ვადების ცვლილებასთან;
* რიგი მუნიციპალიტეტების შემოსავლებში არსებული დეფიციტის გათვალისწინებით, მუნიციპალიტეტებისთვის გათვალისწინებული სპეციალური ტრანსფერი იზრდება 17,0 მლნ ლარით.
* საქართველოს რეგიონებში განსახორციელებელი პროექტების ფონდის მოცულობა იზრდება 100,0 მლნ ლარით, რომლის ფარგლებშიც დაფინანსდება როგორც ახალი ინფრასტრუქტურული პროექტები, ასევე სხვადასხვა მუნიციპალიტეტებში მომხდარი სტიქიური მოვლენების სალიკვიდაციო სამუშაოები.
* დონორების მიერ დაფინანსებული პროექტების ფარგლებში განხორციელდა ცვლილებები, რაც ძირითადად დაკავშირებულია თბილისის მეტროს (EBRD) და თბილისის ავტობუსების (EBRD) პროექტების ასიგნებების შემცირებით კრედიტის ნაწილში, ვინაიდან აღნიშნული პროექტების დაფინანსება შემდგომ წლებში დაგეგმილია საბიუჯეტო სახსრებით. ასევე, მცირდება მდგრადი ურბანული მობილობის (KFW) პროექტის ასიგნებები, რაც გამოწვეულია პროექტის განხორციელების გადავადებით. ამასთან, დონორების მიერ დაფინანსებულ პროექტებს ემატება ორი ახალი პროექტი თბილისის მეტროს მოდერნიზაციის პროექტი (EBRD) და ბათუმის ავტობუსების პროექტი (E5P, EBRD).

**მუნიციპალიტეტების დაფინანსება**

გაზრდილი საგადასახადო შემოსავლების პროგნოზებიდან გამომდინარე მუნიციპალიტეტები, საქართველოს კანონმდებლობით გათვალისწინებული დღგ-ის გაზრდის შედეგად მიიღებენ 1 596,0 მლნ ლარს, რაც 31,4 მლნ ლარით აღემატება დამტკიცებულ გეგმას:

*/ათასი ლარი/*

| **მუნიციპალიტეტების დასახელება** | **დღგ-ის 19%-ის პროცენტული განაწილება** | **დღგ-ის დამტკიცებული გეგმა** | **დღგ-ის განახლებული გეგმის პროექტი** |
| --- | --- | --- | --- |
| ქალაქ თბილისის მუნიციპალიტეტი | 39,76% | 622 224,4 | 634 569,6 |
| ქალაქ ბათუმის მუნიციპალიტეტი | 3,59% | 56 206,8 | 57 296,4 |
| ქობულეთის მუნიციპალიტეტი | 1,46% | 22 892,6 | 23 301,6 |
| ხელვაჩაურის მუნიციპალიტეტი | 1,00% | 15 717,3 | 15 960,0 |
| ქედის მუნიციპალიტეტი | 0,94% | 14 773,3 | 15 002,4 |
| შუახევის მუნიციპალიტეტი | 0,32% | 5 000,0 | 5 107,2 |
| ხულოს მუნიციპალიტეტი | 0,34% | 5 296,0 | 5 426,4 |
| ახმეტის მუნიციპალიტეტი | 1,04% | 16 229,8 | 16 598,4 |
| გურჯაანის მუნიციპალიტეტი | 1,35% | 21 135,0 | 21 546,0 |
| დედოფლისწყაროს მუნიციპალიტეტი | 0,32% | 5 000,0 | 5 107,2 |
| თელავის მუნიციპალიტეტი | 1,42% | 22 185,6 | 22 663,2 |
| ლაგოდეხის მუნიციპალიტეტი | 1,04% | 16 234,3 | 16 598,4 |
| საგარეჯოს მუნიციპალიტეტი | 1,23% | 19 304,9 | 19 630,8 |
| სიღნაღის მუნიციპალიტეტი | 0,59% | 9 225,4 | 9 416,4 |
| ყვარელის მუნიციპალიტეტი | 0,64% | 10 079,6 | 10 214,4 |
| ქალაქ ქუთაისის მუნიციპალიტეტი | 3,48% | 54 440,8 | 55 540,8 |
| ჭიათურის მუნიციპალიტეტი | 1,16% | 18 139,4 | 18 513,6 |
| ტყიბულის მუნიციპალიტეტი | 0,52% | 8 145,8 | 8 299,2 |
| წყალტუბოს მუნიციპალიტეტი | 1,23% | 19 304,9 | 19 630,8 |
| ბაღდათის მუნიციპალიტეტი | 0,56% | 8 739,2 | 8 937,6 |
| ვანის მუნიციპალიტეტი | 0,58% | 8 997,8 | 9 256,8 |
| ზესტაფონის მუნიციპალიტეტი | 1,34% | 20 956,8 | 21 386,4 |
| თერჯოლის მუნიციპალიტეტი | 0,81% | 12 642,0 | 12 927,6 |
| სამტრედიის მუნიციპალიტეტი | 1,10% | 17 254,8 | 17 556,0 |
| საჩხერის მუნიციპალიტეტი | 1,20% | 18 819,9 | 19 152,0 |
| ხარაგაულის მუნიციპალიტეტი | 0,54% | 8 468,0 | 8 618,4 |
| ხონის მუნიციპალიტეტი | 0,56% | 8 747,1 | 8 937,6 |
| ქალაქ ფოთის მუნიციპალიტეტი | 0,54% | 8 371,2 | 8 618,4 |
| ზუგდიდის მუნიციპალიტეტი | 2,42% | 37 833,3 | 38 623,2 |
| აბაშის მუნიციპალიტეტი | 0,51% | 8 032,1 | 8 139,6 |
| მარტვილის მუნიციპალიტეტი | 0,81% | 12 605,4 | 12 927,6 |
| მესტიის მუნიციპალიტეტი | 0,52% | 8 200,3 | 8 299,2 |
| სენაკის მუნიციპალიტეტი | 0,92% | 14 370,5 | 14 683,2 |
| ჩხოროწყუს მუნიციპალიტეტი | 0,55% | 8 587,2 | 8 778,0 |
| წალენჯიხის მუნიციპალიტეტი | 0,63% | 9 904,1 | 10 054,8 |
| ხობის მუნიციპალიტეტი | 0,51% | 8 029,5 | 8 139,6 |
| გორის მუნიციპალიტეტი | 3,42% | 53 472,7 | 54 583,2 |
| კასპის მუნიციპალიტეტი | 0,90% | 14 008,9 | 14 364,0 |
| ქარელის მუნიციპალიტეტი | 1,06% | 16 521,0 | 16 917,6 |
| ხაშურის მუნიციპალიტეტი | 1,32% | 20 712,6 | 21 067,2 |
| ქალაქ რუსთავის მუნიციპალიტეტი | 2,98% | 46 596,4 | 47 560,8 |
| ბოლნისის მუნიციპალიტეტი | 0,32% | 5 000,0 | 5 107,2 |
| გარდაბნის მუნიციპალიტეტი | 0,32% | 5 000,0 | 5 107,2 |
| დმანისის მუნიციპალიტეტი | 0,78% | 12 129,6 | 12 448,8 |
| თეთრიწყაროს მუნიციპალიტეტი | 0,79% | 12 300,5 | 12 608,4 |
| მარნეულის მუნიციპალიტეტი | 1,82% | 28 530,3 | 29 047,2 |
| წალკის მუნიციპალიტეტი | 0,32% | 5 000,0 | 5 107,2 |
| ლანჩხუთის მუნიციპალიტეტი | 0,74% | 11 539,0 | 11 810,4 |
| ოზურგეთის მუნიციპალიტეტი | 1,45% | 22 737,4 | 23 142,0 |
| ჩოხატაურის მუნიციპალიტეტი | 0,47% | 7 346,1 | 7 501,2 |
| ადიგენის მუნიციპალიტეტი | 0,68% | 10 592,1 | 10 852,8 |
| ასპინძის მუნიციპალიტეტი | 0,32% | 5 000,0 | 5 107,2 |
| ახალქალაქის მუნიციპალიტეტი | 0,32% | 5 000,0 | 5 107,2 |
| ახალციხის მუნიციპალიტეტი | 1,35% | 21 046,9 | 21 546,0 |
| ბორჯომის მუნიციპალიტეტი | 0,32% | 5 000,0 | 5 107,2 |
| ნინოწმინდის მუნიციპალიტეტი | 0,44% | 6 833,6 | 7 022,4 |
| დუშეთის მუნიციპალიტეტი | 0,75% | 11 788,0 | 11 970,0 |
| თიანეთის მუნიციპალიტეტი | 0,57% | 8 904,8 | 9 097,2 |
| მცხეთის მუნიციპალიტეტი | 0,64% | 10 079,6 | 10 214,4 |
| ყაზბეგის მუნიციპალიტეტი | 0,32% | 5 000,0 | 5 107,2 |
| ამბროლაურის მუნიციპალიტეტი | 0,66% | 10 268,1 | 10 533,6 |
| ლენტეხის მუნიციპალიტეტი | 0,38% | 6 001,3 | 6 064,8 |
| ონის მუნიციპალიტეტი | 0,44% | 6 926,8 | 7 022,4 |
| ცაგერის მუნიციპალიტეტი | 0,59% | 9 229,3 | 9 416,4 |
| **სულ ჯამი** |  | **1 564 660,0** | **1 596 000,0** |

2023 წლის სახელმწიფო ბიუჯეტის პროექტის პირველ წარდგენასთან შედარებით, საქართველოს პარლამენტში გამოთქმული შენიშვნების გათვალისწინებით:

* საქართველოს ცენტრალური საარჩევნო კომისიის რიცხოვნობა გაიზარდა 3 ერთეულით და შეადგენს 528 ერთეულს და შესაბამისად დაკორექტირდა კანონპროექტის მე-6 თავი;
* კანონპროექტის მე-5 თავში დაკორექტირდა საქართველოს გარემოს დაცვის და სოფლის მეურნეობის სამინისტროს პროგრამის „საპილოტე პროგრამა ქალებისთვის“ პროგრამის აღწერა.

წარმოდგენილ პროექტს თან ახლავს ვალის შესახებ ინფორმაცია. ამასთან, დაზუსტდა საჯარო და კერძო თანამშრომლობის პროექტების ფარგლებში აღებული ვალდებულებების მიმდინარე ღირებულება (2022 წლის 31 დეკემბრის მდგომარეობით შეადგენს მშპ-ის 0.1%-ს) და შესაბამისი ცვლილება აისახა კანონპროექტის მე-4 თავში, მე-14 მუხლის „ბ“ ქვეპუნქტში.

გარდა ზემოაღნიშნულისა, განახლდა საშუალოვადიანი პროგნოზები და პროექტს თან ერთვის განახლებული მაკროეკონომიკური სცენარები (საბაზისო, ოპტიმისტური და პესიმისტური) და სცენარების აღწერის დოკუმენტი, რომელიც შესაბამისობაშია „საქართველოს 2024 წლის სახელმწიფო ბიუჯეტის შესახებ“ საქართველოს კანონის პროექტზე თანდართულ ინფორმაციასთან.

**სახელმწიფო ბიუჯეტის ასიგნებები მხარჯავი დაწესებულებების მიხედვით შემდეგნაირად განისაზღვრება:**

*/ათასი ლარი/*

| **კოდი** | **დასახელება** | **2023 წლის დამტკიცებული** | **2023 წლის პროექტი** | **სხვაობა** |
| --- | --- | --- | --- | --- |
|  | **სულ ჯამი** | **21 880 117,1** | **22 311 291,1** | **431 174,0** |
| 01 00 | საქართველოს პარლამენტი და მასთან არსებული ორგანიზაციები | 77 460,0 | 77 460,0 | 0,0 |
| 02 00 | საქართველოს პრეზიდენტის ადმინისტრაცია | 9 315,0 | 9 315,0 | 0,0 |
| 03 00 | საქართველოს ბიზნესომბუდსმენის აპარატი | 775,0 | 775,0 | 0,0 |
| 04 00 | საქართველოს მთავრობის ადმინისტრაცია | 24 000,0 | 24 000,0 | 0,0 |
| 05 00 | სახელმწიფო აუდიტის სამსახური | 21 299,9 | 21 299,9 | 0,0 |
| 06 00 | საქართველოს ცენტრალური საარჩევნო კომისია | 55 969,5 | 77 212,5 | 21 243,0 |
| 07 00 | საქართველოს საკონსტიტუციო სასამართლო | 5 800,0 | 5 800,0 | 0,0 |
| 08 00 | საქართველოს უზენაესი სასამართლო | 16 100,0 | 16 100,0 | 0,0 |
| 09 00 | საერთო სასამართლოები | 117 000,0 | 117 000,0 | 0,0 |
| 10 00 | საქართველოს იუსტიციის უმაღლესი საბჭო | 7 900,0 | 7 900,0 | 0,0 |
| 11 00 | სახელმწიფო რწმუნებულის ადმინისტრაცია აბაშის ზუგდიდის მარტვილის მესტიის სენაკის ჩხოროწყუს წალენჯიხის ხობის მუნიციპალიტეტებსა და ქალაქ ფოთის მუნიციპალიტეტში | 1 303,0 | 1 303,0 | 0,0 |
| 12 00 | სახელმწიფო რწმუნებულის ადმინისტრაცია ლანჩხუთის ოზურგეთისა და ჩოხატაურის მუნიციპალიტეტებში | 1 060,0 | 1 060,0 | 0,0 |
| 13 00 | სახელმწიფო რწმუნებულის ადმინისტრაცია ბაღდათის ვანის ზესტაფონის თერჯოლის სამტრედიის საჩხერის ტყიბულის წყალტუბოს ჭიათურის ხარაგაულის ხონის მუნიციპალიტეტებსა და ქალაქ ქუთაისის მუნიციპალიტეტში | 1 250,0 | 1 250,0 | 0,0 |
| 14 00 | სახელმწიფო რწმუნებულის ადმინისტრაცია ახმეტის გურჯაანის დედოფლისწყაროს თელავის ლაგოდეხის საგარეჯოს სიღნაღისა და ყვარლის მუნიციპალიტეტებში | 1 162,0 | 1 162,0 | 0,0 |
| 15 00 | სახელმწიფო რწმუნებულის ადმინისტრაცია დუშეთის თიანეთის მცხეთისა და ყაზბეგის მუნიციპალიტეტებში | 1 060,0 | 1 060,0 | 0,0 |
| 16 00 | სახელმწიფო რწმუნებულის ადმინისტრაცია ამბროლაურის ლენტეხის ონისა და ცაგერის მუნიციპალიტეტებში | 1 072,0 | 1 072,0 | 0,0 |
| 17 00 | სახელმწიფო რწმუნებულის ადმინისტრაცია ადიგენის ასპინძის ახალციხის ახალქალაქის ბორჯომისა და ნინოწმინდის მუნიციპალიტეტებში | 1 002,0 | 1 002,0 | 0,0 |
| 18 00 | სახელმწიფო რწმუნებულის ადმინისტრაცია ბოლნისის გარდაბნის დმანისის თეთრი წყაროს მარნეულის წალკის მუნიციპალიტეტებსა და ქალაქ რუსთავის მუნიციპალიტეტში | 1 348,0 | 1 348,0 | 0,0 |
| 19 00 | სახელმწიფო რწმუნებულის ადმინისტრაცია გორის კასპის ქარელისა და ხაშურის მუნიციპალიტეტებში | 1 038,0 | 1 038,0 | 0,0 |
| 20 00 | საქართველოს სახელმწიფო უსაფრთხოების სამსახური | 180 000,0 | 180 000,0 | 0,0 |
| 21 00 | საქართველოს პროკურატურა | 56 530,0 | 56 530,0 | 0,0 |
| 22 00 | შერიგებისა და სამოქალაქო თანასწორობის საკითხებში საქართველოს სახელმწიფო მინისტრის აპარატი | 3 700,0 | 3 700,0 | 0,0 |
| 23 00 | საქართველოს ფინანსთა სამინისტრო | 106 000,0 | 106 000,0 | 0,0 |
| 24 00 | საქართველოს ეკონომიკისა და მდგრადი განვითარების სამინისტრო | 558 180,0 | 581 180,0 | 23 000,0 |
| 25 00 | საქართველოს რეგიონული განვითარებისა და ინფრასტრუქტურის სამინისტრო | 3 330 920,0 | 3 350 920,0 | 20 000,0 |
| 26 00 | საქართველოს იუსტიციის სამინისტრო | 392 400,0 | 392 831,0 | 431,0 |
| 27 00 | საქართველოს ოკუპირებული ტერიტორიებიდან დევნილთა შრომის ჯანმრთელობისა და სოციალური დაცვის სამინისტრო | 6 858 420,0 | 7 108 420,0 | 250 000,0 |
| 28 00 | საქართველოს საგარეო საქმეთა სამინისტრო | 186 000,0 | 186 000,0 | 0,0 |
| 29 00 | საქართველოს თავდაცვის სამინისტრო | 1 260 000,0 | 1 270 000,0 | 10 000,0 |
| 30 00 | საქართველოს შინაგან საქმეთა სამინისტრო | 1 106 000,0 | 1 146 000,0 | 40 000,0 |
| 31 00 | საქართველოს გარემოს დაცვისა და სოფლის მეურნეობის სამინისტრო | 698 480,0 | 698 580,0 | 100,0 |
| 32 00 | საქართველოს განათლებისა და მეცნიერების სამინისტრო | 2 030 780,7 | 2 077 780,7 | 47 000,0 |
| 33 00 | საქართველოს კულტურის სპორტისა და ახალგაზრდობის სამინისტრო | 431 232,0 | 465 232,0 | 34 000,0 |
| 34 00 | საქართველოს დაზვერვის სამსახური | 18 000,0 | 18 000,0 | 0,0 |
| 35 00 | სსიპ - საჯარო სამსახურის ბიურო | 1 750,0 | 1 750,0 | 0,0 |
| 36 00 | სსიპ - იურიდიული დახმარების სამსახური | 10 400,0 | 10 400,0 | 0,0 |
| 37 00 | სსიპ - ვეტერანების საქმეთა სახელმწიფო სამსახური | 15 000,0 | 15 000,0 | 0,0 |
| 38 00 | სსიპ – საქართველოს ფინანსური მონიტორინგის სამსახური | 4 300,0 | 4 300,0 | 0,0 |
| 39 00 | პერსონალურ მონაცემთა დაცვის სამსახური | 5 000,0 | 5 500,0 | 500,0 |
| 40 00 | საქართველოს სახელმწიფო დაცვის სპეციალური სამსახური | 82 800,0 | 82 800,0 | 0,0 |
| 41 00 | საქართველოს სახალხო დამცველის აპარატი | 9 275,0 | 11 775,0 | 2 500,0 |
| 42 00 | სსიპ – საზოგადოებრივი მაუწყებელი | 101 190,0 | 101 190,0 | 0,0 |
| 43 00 | სსიპ - საქართველოს კონკურენციის ეროვნული სააგენტო | 5 000,0 | 5 000,0 | 0,0 |
| 44 00 | ყოფილი სამხრეთ ოსეთის ავტონომიური ოლქის ტერიტორიაზე დროებითი ადმინისტრაციულ-ტერიტორიული ერთეულის ადმინისტრაცია - სამხრეთ ოსეთის ადმინისტრაცია | 2 830,0 | 2 830,0 | 0,0 |
| 45 00 | საქართველოს საპატრიარქო | 25 000,0 | 25 000,0 | 0,0 |
| 46 00 | სსიპ – ლევან სამხარაულის სახელობის სასამართლო ექსპერტიზის ეროვნული ბიურო | 13 000,0 | 13 000,0 | 0,0 |
| 47 00 | სსიპ – საქართველოს სტატისტიკის ეროვნული სამსახური – საქსტატი | 20 900,0 | 20 900,0 | 0,0 |
| 48 00 | სსიპ - საქართველოს მეცნიერებათა ეროვნული აკადემია | 4 735,0 | 4 735,0 | 0,0 |
| 49 00 | საქართველოს სავაჭრო-სამრეწველო პალატა | 1 930,0 | 1 930,0 | 0,0 |
| 50 00 | სსიპ - რელიგიის საკითხთა სახელმწიფო სააგენტო | 6 450,0 | 6 450,0 | 0,0 |
| 51 00 | სპეციალური საგამოძიებო სამსახური | 17 000,0 | 17 000,0 | 0,0 |
| 52 00 | სსიპ - სახელმწიფო ენის დეპარტამენტი | 1 000,0 | 1 000,0 | 0,0 |
| 53 00 | სსიპ - საჯარო და კერძო თანამშრომლობის სააგენტო | 500,0 | 500,0 | 0,0 |
| 54 00 | ეროვნული უსაფრთხოების საბჭოს აპარატი | 3 750,0 | 3 750,0 | 0,0 |
| 55 00 | საერთო-სახელმწიფოებრივი მნიშვნელობის გადასახდელები | 3 985 750,0 | 3 968 150,0 | -17 600,0 |

**ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიცირებული კანონპროექტის შემთხვევაში):**

პროექტი შეესაბამება არსებულ სამთავრობო პროგრამას.

**ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში − აღნიშნულის თაობაზე შესაბამისი დასაბუთება:**

კანონპროექტის ამოქმედება გათვალისწინებულია კანონის გამოქვეყნებისთანავე.

**ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს კანონპროექტის დაჩქარებული წესით განხილვას):**

ასეთი არ არსებობს.

**ბ) კანონპროექტის ფინანსური გავლენის შეფასება საშუალოვადიან პერიოდში (კანონპროექტის ამოქმედების წელი და შემდგომი სამი წელი):**

**ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:**

კანონის პროექტი განსაზღვრავს მხოლოდ 2023 წლის სახელმწიფო ბიუჯეტის ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის.

**ბ.ბ) კანონპროექტის გავლენა სახელმწიფო, ავტონომიური რესპუბლიკების რესპუბლიკური ან/და მუნიციპალური ბიუჯეტის საშემოსავლო ნაწილზე:**

კანონის პროექტი განსაზღვრავს 2023 წლის სახელმწიფო ბიუჯეტის დაზუსტებული შემოსავლების საპროგნოზო მაჩვენებლებს.

**ბ.გ) კანონპროექტის გავლენა სახელმწიფო, ავტონომიური რესპუბლიკების რესპუბლიკური ან/და მუნიციპალური ბიუჯეტის ხარჯვით ნაწილზე:**

კანონის პროექტი განსაზღვრავს 2023 წლის სახელმწიფო ბიუჯეტის დაზუსტებულ ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის;

**ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით:**

კანონის პროექტი განსაზღვრავს 2023 წლის სახელმწიფო ბიუჯეტით გათვალისწინებულ ვალდებულებებს.

**ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:**

კანონის პროექტი ვრცელდება 2023 წლის სახელმწიფო ბიუჯეტით გათვალისწინებული პროგრამების ბენეფიციარებზე.

**ბ.ვ) კანონპროექტით დადგენილი გადასახადის, მოსაკრებელის ან სხვა სახის გადასახდელის (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:**

კანონის პროექტი არ ითვალისწინებს გადასახადის, მოსაკრებლის ან სხვა სახის გადასახდელის დადგენას.

**ბ​1) ბავშვის უფლებრივ მდგომარეობაზე კანონპროექტის ზეგავლენის შეფასება:**

კანონის პროექტი ითვალისწინებს 2023 წლის 1 ივნისიდან სოციალურად დაუცველი ბავშვების დახმარების 150 ლარიდან 200 ლარამდე ზრდასთან დაკავშირებული ხარჯების დაფინანსებას. ამასთან, პროექტით გათვალისწინებულია ონკოლოგიური დაავადებების მქონე ბავშვების მკურნალობის საზღვარგარეთ დაფინანსების ხარჯები.

**ბ​2) გენდერული თანასწორობის მდგომარეობაზე კანონპროექტის მოსალოდნელი ზეგავლენის შეფასება**

სახელმწიფო ბიუჯეტის კანონი აერთიანებს სახელმწიფო ბიუჯეტის პრიორიტეტების და მხარჯავი დაწესებულებების (მათ შორის, შესაბამისი დარგობრივი სამინისტროების) მიერ დაგეგმილი პოლიტიკის ფარგლებში განსახორციელებელ პროგრამებს და განსაზღვრავს მათი დაფინანსების მოცულობებს, შესაბამისად, წარმოდგენილი კანონის პროექტი არ ითვალისწინებს გენდერული თანასწორობის მდგომარეობის ზეგავლენის შეფასებას. თითოეული მიმართულებით დაგეგმილი პოლიტიკის გენდერული თანასწორობის მდგომარეობის ზეგავლენა ფასდება ინდივიდუალურად.

**გ) კანონპროექტის მიმართება საერთაშორისო სამართლებრივ სტანდარტებთან:**

**გ.ა) კანონპროექტის მიმართება ევროკავშირის სამართალთან:**

კანონპროექტი არ ეწინააღმდეგება ევროკავშირის სამართალს.

**გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:**

კანონპროექტი არ ეწინააღმდეგება საქართველოს მიერ საერთაშორისო ორგანიზაციებში წევრობასთან დაკავშირებულ ვალდებულებებს.

**გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:**

კანონპროექტი არ ეწინააღმდეგება საქართველოს ორმხრივი და მრავალმხრივი ხელშეკრულებებს. აგერეთვე, კანონპროექტი არ უკავშირდება რომელიმე ხელშეკრულებას/შეთანხმებას.

**გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:**

ასეთი არ არსებობს.

**დ) კანონპროექტის მომზადების პროცესში მიღებული კონსულტაციები:**

**დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში:**

წარმოდგენილი კანონპროექტის მომზადებისათვის გამოყენებული ძირითადი მაკროეკონომიკური პარამეტრები, ასევე ცვლილებების ძირითადი არსი შეთანხმებულია საერთაშორისო სავალუტო ფონდთან.

**დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის, ექსპერტის შეფასება კანონპროექტის მიმართ, ასეთის არსებობის შემთხვევაში:**

ასეთი არ არსებობს.

**დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების შემთხვევაში:**

ასეთი მიმოხილვა არ არსებობს.

**ე) კანონპროექტის ავტორი**

საქართველოს ფინანსთა სამინისტრო

**ვ) კანონპროექტის ინიციატორი**

საქართველოს მთავრობა